### | | | | --- | --- | | | | | --- | | **Byråd** 24. juni 2020 Sagsnr. 710-2020-830 Dok.nr. 710-2020-178850 Sagsbehandler DPSVE | | 106.                1. Budgetopfølgning 2020 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | Fagudvalg, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til 1.
budgetopfølgning 2020 – herunder forslag til tillægsbevillinger.

Job og Økonomi udarbejder efter 1., 2. og 3. kvartal en
samlet budgetopfølgning for Favrskov Kommune. I budgetopfølgningen vurderes de
forventede udgifter og indtægter i forhold til budgettet.

I budgetopfølgningerne er der særlig fokus på [adresse]
Kommunes overholdelse af budgettet til serviceudgifter. Hvis kommunerne samlet
set ikke overholder budgettet til serviceudgifter, skal kommunerne ifølge
statens sanktionslovgivning betale en del af bloktilskuddet tilbage.

Budgetopfølgningen afsluttes med en samlet oversigt, der
viser det forventede årsresultat i [adresse].

**VURDERING**

Job og Økonomi vurderer, at 1. budgetopfølgning 2020 er
præget af større usikkerhed end normalt på grund af usikkerhed om de økonomiske
konsekvenser af COVID-19. Det gælder både i forhold til institutionernes og
fagområdernes udgifter i relation til COVID-19, herunder udgifterne på
arbejdsmarkedsområdet samt størrelsen af den endelige statslige kompensation
for de kommunale merudgifter.

I økonomiaftalen af 29. maj 2020 mellem Regeringen og KL
indgår en foreløbig kompensation for merudgifterne, ligesom der indgår en
midtvejsregulering vedr. indkomstoverførsler på primært arbejdsmarkedsområdet.
De økonomiske konsekvenser for Favrskov Kommune på såvel udgifts- som
indtægtssiden vil blive vurderet i forbindelse med 2. budgetopfølgning 2020.

I 1. budgetopfølgning 2020 foreslås en reduktion af
driftsbudgettet på i alt 7,3 mio. kr.

Inden for Teknik- og Miljøudvalgets område er de årlige
udgifter til opklassificering af veje lavere end tidligere forventet, idet
antallet af veje, der opklassificeres, er lavere end forudsat. Det foreslås, at
budgettet reduceres med 3,3 mio. kr. i 2020. Mindreudgiften er lavere i de
efterfølgende år.

Udgifterne til vintertjeneste forventes i 2020 at være 3
mio. kr. lavere end budgetteret. Det foreslås, at 1,1 mio. kr. af de forventede
mindreudgifter i stedet anvendes til udbedring af følgeskader på grusveje,
vejrabatter mv., som er forårsaget af den våde vinter.

Den faktiske befolkningsudvikling i [adresse] er
lavere end forventet i den befolkningsprognose, der ligger til grund for budget
2020-23. På de områder, hvor budgetterne demografireguleres, reduceres
budgetterne således med i alt 3,1 mio. kr. som følge af færre borgere end
forventet.

I budgetopfølgningen indgår også nogle budgetområder, som
er under observation i forhold til budgetoverholdelse. Der søges ikke
tillægsbevilling til observationsområderne på nuværende tidspunkt, da der er
tale om budgetområder, hvor der fortsat kan ske væsentlige ændringer i
forbruget. I 1. budgetopfølgning er der blandt andet tale om området for sårbare
børn og unge, handicap- og psykiatriområdet samt området vedr. vederlagsfri
fysioterapi.

På området for sårbare børn og unge forventes merudgifter
på 8 mio. kr. i 2020. Heraf skyldes de 6 mio. kr. højere serviceudgifter og
lavere refusionshjemtagelse i dyre enkeltsager end budgetteret. Merudgifterne
skyldes et højere antal forventede helårsanbringelser samt flere børn i særlige
dagtilbud. Der udarbejdes aktuelt forslag til en økonomisk genopretningsplan
for området, som vil kunne indgå i drøftelserne vedrørende Budget 2021-24.
Herudover forventes merudgifter på 2 mio. kr. til stigende udgifter til tabt
arbejdsfortjeneste.

På handicap- og psykiatriområdet forventes merudgifter på
4,1 mio. kr. Merudgifterne skyldes stigende udgifter til botilbud, mens
udgifterne til BPA (Borgerstyret Personlig Assistance) er faldende. Der er
ligeledes her igangsat tiltag med henblik på at nedbringe udgifterne. Ved
budgetlægningen for 2020-23 blev budgettet på handicap- og psykiatriområdet
forhøjet med 10,1 mio. kr.

På området for vederlagsfri fysioterapi forventes
mindreudgifter på 1,8 mio. kr. i 2020.

Der forventes merudgifter på observationsområderne på i alt
10,3 mio. kr., hvoraf de 5,3 mio. kr. er serviceudgifter.

I budgetopfølgningen foreslås ligeledes en række
budgetneutrale omplaceringer.

Det foreslås endvidere, at der gives et tillæg til
rådighedsbeløb på 1,9 mio. kr. (netto) og anlægsbevillinger på 500.000 kr.
(netto) til indfrielse af lån og udbetaling af hensættelser vedr. Herdis Østergaard.

*Serviceudgifter*

På observationsområderne, er der som nævnt forventede
merudgifter til service på 5,3 mio. kr.

Herudover foreslås der i 1. budgetopfølgning 2020
tillægsbevillinger til serviceudgifter, så budgettet reduceres med 7,3 mio. kr.

På de områder, hvor der overføres overskud og underskud
mellem årene, forventer institutionslederne at anvende i alt 24,2 mio. kr. af
overførte overskud fra tidligere år. I 2020 er der imidlertid kun afsat en
budgetramme på 20 mio. kr. til anvendelse for institutionernes forbrug af
opsparede overskud. Institutionernes forbrug af opsparede midler påvirker
dermed Favrskov Kommunes samlede serviceudgifter med forventede merudgifter på
4,2 mio. kr. Erfaringen fra tidligere år viser dog, at det forbrug,
institutionerne forventer i 1. budgetopfølgning, ikke realiseres fuldt ud.

Det samlede forventede merforbrug på serviceudgifterne kan
på baggrund af ovenstående opgøres til 2,2 mio. kr. i 2020.

|  |  |
| --- | --- |
| **Vurdering af serviceudgifter i 2020** | **Mio. kr.** |
| Afgivne tillægsbevillinger i 2020 (inden 1. budgetopfølgning) | 0 |
| Forventet merforbrug på observationsområder | 5,3 |
| Forslag til reduktion af budgettet til serviceudgifter i 1. budgetopfølgning 2020 | -7,3 |
| Forventet merforbrug af opsparede midler (decentraliseringsaftaler mv.) i forhold til den budgetterede ramme | 4,2 |
| **Forventet merforbrug på serviceudgifter i alt** | **2,2** |

Hvis kommunerne samlet set overskrider servicerammen,
nedsættes kommunernes bloktilskud (sanktion). Den samlede sanktion fordeles med
en individuel straf til kommuner, der overskrider servicerammen på 60 % og en
kollektiv straf til alle kommuner på 40 %.

*Anlæg*

I forbindelse
med budgetopfølgningen er det forventede forbrug på anlægsprojekter vurderet.

Det oprindelige
budget 2020 udgør 111,1 mio. kr. på det skattefinansierede område. Hertil
kommer overførte rådighedsbeløb på i alt 122,6 mio. kr. fra tidligere år. Endelig
er der fremrykket rådighedsbeløb fra primært 2021 til 2020 på 30,0 mio. kr. og
givet tillæg til rådighedsbeløb på 4,0 mio. kr. Det samlede korrigerede
anlægsbudget i 2020 på det skattefinansierede område (eksklusiv jordforsyning
og ældreboliger) udgør dermed 267,8 mio. kr.

Der forventes
et forbrug i 2020 på anlægsprojekterne på det skattefinansierede område på ca.
170 mio. kr. Såfremt det forventede forbrug realiseres, vil der være et
merforbrug på anlægsprojekterne på 59 mio. kr. i forhold til det oprindelige
budget for 2020.

**ØKONOMI**

De bevillingsmæssige konsekvenser på driften (eksklusiv
budgetneutrale omplaceringer) fremgår af nedenstående tabel.

|  |  |  |  |
| --- | --- | --- | --- |
| **Udvalg (1.000 kr.)** | **2020** | **2021** | **2022-24** |
| Økonomiudvalget | 1.500 | 0 | 0 |
| Teknik- og Miljøudvalget | -5.255 | -2.285 | -1.260 |
| Børne- og Skoleudvalget | -2.154 | 0 | 0 |
| Social- og Sundhedsudvalget | -1.025 | 0 | 0 |
| Arbejdsmarkedsudvalget | 0 | 0 | 0 |
| Kultur- og Fritidsudvalget | -320 | -320 | -320 |
| Planudvalget | 0 | 0 | 0 |
| **I alt** | **-7.254** | **-2.605** | **-1.580** |

Note: Minus angiver mindreforbrug, som tilføres
kassebeholdningen.

**INDSTILLING**

Direktøren for Job og Økonomi indstiller til Byrådet:

1.
At der inden for Økonomiudvalgets område gives en samlet
tillægsbevilling på 1.500.000 kr., som finansieres af kassebeholdningen.

2.
At der inden for Teknik- og Miljøudvalgets område gives en samlet
tillægsbevilling på -5.255.000 kr., som tilføres kassebeholdningen.

3.
At der inden for Børne- og Skoleudvalgets område gives en samlet
tillægsbevilling på -2.154.000 kr., som tilføres kassebeholdningen.

4.
At der inden for Social- og Sundhedsudvalgets område gives en samlet
tillægsbevilling på -1.025.000 kr., som tilføres kassebeholdningen.

5.
At der inden for Kultur- og Fritidsudvalgets område gives en samlet
tillægsbevilling på -320.000 kr., som tilføres kassebeholdningen.

6.
At budgetomplaceringerne godkendes.

7.
At beløb, der vedrører budgetoverslagsårene, indarbejdes i budget
2021-24.

8.
At der godkendes et tillæg til rådighedsbeløb på 1,9 mio. kr. (netto) indfrielse
af lån og udbetaling af hensættelser vedr. Herdis Østergaard.

9.
At der godkendes anlægsbevillinger på 500.000 kr. (netto) til indfrielse
af lån og udbetaling af hensættelser på Skaghøj.

**BESLUTNING**

***Arbejdsmarkedsudvalget, 9. juni 2020:***

Fraværende:Ingen

Ad 6. Indstilles godkendt.

***Kultur- og Fritidsudvalget, 9. juni 2020:***

Fraværende:ingen

Ad 5) Kultur- og Fritidsudvalget indstiller, at beløbet
overføres til folkeoplysningsområdet.

Ad 6) Indstilles godkendt.

Ad 7) Indstilles godkendt.

***Social- og Sundhedsudvalget, 9. juni 2020:***

Fraværende:Ingen

Ad 4 og 6. Indstilles godkendt.

***Planudvalget, 9. juni 2020:***

Fraværende:Ingen

Ad 6. Indstilles godkendt.

***Teknik- og Miljøudvalget, 11. juni 2020:***

Fraværende:Ingen

Ad 2. Indstilles godkendt med den tilføjelse, at forslaget
om øgede ressourcer til administrationen af opklassificerede veje henvises til
budgetlægningen for 2021.

Ad 6. Indstilles godkendt.

Ad 7. Indstilles godkendt.

***Børne- og Skoleudvalget, 11. juni 2020:***

Fraværende:Ingen

Pkt. 3 og 6 indstilles godkendt.

***Økonomiudvalget, 16. juni 2020:***

Fraværende:Ingen

Ad 1. Indstilles godkendt.

Ad 2. Indstillingen fra Teknik- og Miljøudvalget indstilles
godkendt (beløbet udgør 513.000 kr.)

Ad 3. Indstilles godkendt.

Ad 4. Indstilles godkendt.

Ad 5. Indstillingen fra Kultur- og Fritidsudvalget
indstilles godkendt (beløbet udgør 320.000 kr.)

Ad 6. Indstilles godkendt.

Ad 7. Indstilles godkendt.

Ad 8. Indstilles godkendt.

Ad 9. Indstilles godkendt.

**Bilag**

|  |  |
| --- | --- |
| 1. budgetopfølgning 2020 - notat | 710-2020-153326 |